作者:周申
標題:沁園春
內容:瑞應柯山，昴宿儲祥，嵩嶽降神。羨堂堂玉瑩，汪汪陂量，一襟風月，滿腹經綸。試問丹砂，聊乘鳧舄，來種錦江桃李春。絃歌地，看吏能綽著，薦墨爭新。從茲大振家聲。待京國來歸專秉鈞。想宸恩初拜，北門學士，都能盡道，東閣郎君。雨細絲輕，梅花金重，兩莢寶階呈瑞蓂。稱觴慶，願萊衣袞袞，長照莊椿。